Det bliver ikke overraskende et konsortium bestående af Aarsleff A/S, Siemens A/S og Siemens AG, der skal gennemføre elektrificeringen af hovedstrækningerne på den danske jernbane over de kommende 11 år. Kontrakten bliver på i alt 2,8 milliarder kroner.

»Vi har haft en god og lang forhandlingsproces, og jeg er overbevist, at vi har valgt det økonomisk fornuftigste bud og den bedste tekniske løsning,« siger Jesper Hansen, adm. direktør i Banedanmark.

»Man kan ikke just sige, at vi er first movers på at elektrificere jernbanen. Vi er snarere last movers,« tilføjer han med henvisning til, at elektrificeringen af de danske baner har været mange år undervejs, og at processen ad flere gange er blevet afbrudt.

Aarsleff-Siemens blev sidste år prækvalificeret til udbuddet sammen med fire andre konsortier: ASB Consortium (Alstom Transport Danmark, Bravida Danmark og SPL Powerlines), Consortium Strukton & Balfour Beatty, EIS Joint Venture og Obrascon Huarte Lain-TSO.

Valget af Aarsleff-Siemens kommer imidlertid ikke som nogen overraskelse, eftersom Banedanmark tidligere på måneden bekendtgjorde i en pressemeddelelse, at man var gået i slutforhandlinger med Aarsleff-Siemens som den eneste leverandør, idet konsortiet ifølge Banedanmarks adm. direktør Jesper Hansen har afgivet det økonomisk mest fordelagtige bud.

Den første strækning, der skal elektrificeres, bliver Lunderskov-Esbjerg, som skal være færdig allerede i 2016.

Folketinget har i alt afsat 12 milliarder kroner til elektrificeringsprogrammet, som også omfatter det forberedende arbejde med ombygning af broer for at sikre plads til køreledningerne, immunisering af andre installationer over for elektrificering, rydning af vegetation langs jernbanen, tilslutning til el-net, udbygning af strømforsyning på det eksisterende jernbanenet, projektering og styring af projektet samt reserver.

Få overblik over fremtidens jernbanenet i Danmark

Tidsplaner for elektrificering under kontrakten med Aarsleff-Siemens:

Esbjerg Lunderskov: 57 km, udføres 2014-16

Køge Nord-Næstved: 45 km, udføres 2014-18

København-Ringsted: 60 km, færdiggøres 2018

Ringsted-Holeby: 112 km, endnu ikke skemalagt

I kontrakten indgår også strækningerne under Togfond DK:

Fredericia-Aarhus: 2021-2023

Aarhus-Aalborg inkl. lufthavnen: 2021-23

Aalborg-Frederikshavn: 85 km, udføres 2023-25

Roskilde-Kalundborg: 79 km, udføres 2022-24

Vejle-Struer: 130 km, udføres 2024-26

Desuden indeholder kontrakten option på yderligere strækninger:

Vestfyn

Vejlefjord broen

Hovedgård-Hasselager

Hjørring-Hirtshals

Jelling-Billund

Hovedstrækningen Øresund-Padborg via Storebælt og Lillebælt samt strækningerne mellem Tinglev og Sønderborg og København og Helsingør er i forvejen elektrificeret.